Tólf líkamsræktarstöðvar og íþróttafélög sendu í dag frá sér sameiginlega yfirlýsingu þar sem hverskyns notkun stera og ólöglegra frammistöðubætandi efna við þjálfun var fordæmd . Lýstu félögin því jafnframt yfir að notkun slíkra efna yrði ekki liðin innan þeirra húsakynna né í keppnum á þeirra vegum . Athygli vakti að tvær af stærstu líkamsræktarstöðvum landsins voru ekki á meðal þeirra sem sendu þessa yfirlýsingu , World Class og Sporthúsið . Björn Leifsson , framkvæmdastjóri World Class , segir í samtali við Vísi að á heimasíðu World Class sé yfirlýsing þar sem öll notkun ólöglegra efna sé fordæmd og ekki liðin innan veggja World Class . Ástæðan fyrir því að World Class var ekki á meðal þeirra líkamsræktarstöðva sem sendu þessa yfirlýsingu í dag er sú að sögn Björns að hann treysti sér ekki hafa samráð við aðrar stöðvar að neinu leyti vegna Samkeppniseftirlitsins . „ Ég er á nákvæmlega sömu skoðun og hinir , “ segir Björn í samtali við Vísi . World Class mun taka þátt í forvarnarstarfi Þessar stöðvar sem sendu yfirlýsinguna hyggja á samstarf við Lyfjaeftirlit Íslands um fræðslu og forvarnir vegna notkunar ólöglegra efna . Björn sagði það sjálfgefið að World Class muni taka þátt í forvörnum sem varða þessi mál . „ En ég mun aldrei taka þátt í því að láta viðskiptavini skrifa undir skilmála þar sem ég hef heimild til að láta blóðga þig inn á stöð hjá mér . Það er gegn öllum persónuverndarlögum . En að sjálfsögðu tökum við þátt í forvarnarstarfi , “ segir Björn . Frá World Class Laugum . Þarna vísar hann til hugmynda sem ganga út á að Lyfjaeftirlitið muni hafa heimild til að framkvæma lyfjapróf á viðskiptavinum líkamsræktarstöðva . Hefur þetta fyrirkomulag tíðkast í nágrannalöndum okkar og þá gegn því að viðskiptavinirnir hafi skrifað undir samning þar sem kveðið er á um heimild til að lyfjaprófa þá . Slíkt fyrirkomulag er þó ekki fyrir hendi á Íslandi en það hefur verið rætt af forráðamönnum Lyfjaeftirlitsins . Ekki stendur til að fara þá leið eins og sakir standa , heldur verður einblínt á forvarnir og fræðslu . Draumur að fá að vera með Þröstur Jón Sigurðsson , eigandi Sporthússins , segir í samtali við Vísi að það sé engin sérstök ástæða fyrir því að Sporthúsið var ekki með á umræddri yfirlýsingu . Sporthúsið hafi fullan hug að vera með í þessu samstarfi um forvarnir og fræðslu . Hann segir að miðað við hversu margir ætla að taka þátt og að það stefni í að þetta verði fremur öflugt átak þá sé ekkert því til fyrirstöðu að Sporthúsið verði með . Þröstur Jón Sigurðsson , eigandi Sporthússins . FBL / Anton Brink „ Þetta er eitthvað sem mér finnst algjör draumur að vera með og frábær framtíðarsýn , “ segir Þröstur og á ekki von á öðru en að Sporthúsið , Crossfit-stöðvar þess og Bootcamp verði með . Yfirlýsing vegna notkunar á ólöglegum frammistöðubætandi efnum : Það er ljóst að notkun stera og annarra ólöglegra frammistöðubætandi efna hefur aukist mikið síðustu ár . Eftirfarandi íþróttafélög og líkamsræktarstöðvar fordæma hverskyns notkun stera og ólöglegra frammistöðubætandi efna við þjálfun og lýsa því jafnframt yfir að notkun slíkra efna verður ekki liðin innan þeirra húsakynna né í keppnum á þeirra vegum . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .